Diari Oficial de la Generalitat Valenciana


Sumari del DOGV 6359, del 21-09-2010 (2010/9994)

RESOLUCIÓ de 15 de setembre de 2010, de la presidenta de l'Agència Valenciana del Turisme, per la qual es convoca la concessió de tres beques per a la realització de pràctiques professionals en matèria d'investigació de mercats turístics estrangers i gestió i desplegament de projectes de posicionament turístic de la Comunitat Valenciana a l'exterior, a les oficines Tourist Info de l'Agència Valenciana del Turisme a Brussel·les, Londres i Munic, respectivament, durant l'exercici 2010/2011.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6359

Data del DOGV
:   21-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9994


Data del document
:   15-09-2010

Organisme emissor
:   Agència Valenciana del Turisme

Tipus de document
:   Resolució

Anàlisi jurídica

 Descriptors 

:   * Agència Valenciana del Turisme
    * ajuda pública

RESOLUCIÓ de 15 de setembre de 2010, de la presidenta de l'Agència Valenciana del Turisme, per la qual es convoca la concessió de tres beques per a la realització de pràctiques professionals en matèria d'investigació de mercats turístics estrangers i gestió i desplegament de projectes de posicionament turístic de la Comunitat Valenciana a l'exterior, a les oficines Tourist Info de l'Agència Valenciana del Turisme a Brussel·les, Londres i Munic, respectivament, durant l'exercici 2010/2011. [2010/9994]
L'impuls de la competitivitat turística requerix, entre altres factors, disposar de titulats qualificats i amb suficient nivell d'especialització tècnica que compten amb capacitat per a donar resposta a les profundes i ràpides modificacions que es produïxen en el sector turístic. Amb el propòsit de contribuir a l'especialització professional de titulats, l'Agència Valenciana del Turisme, contempla entre les seues actuacions la convocatòria de beques que faciliten a jóvens titulats la possibilitat d'especialitzar-se i adquirir experiència en el sector turístic per mitjà de la seua participació en els programes d'actuació que desplega.
La Xarxa Tourist Info de l'Agència Valenciana del Turisme assumix entre els seus objectius la internacionalització de la xarxa d'oficines d'informació turística, a fi d'acostar els servicis d'informació i la promoció turística de la Comunitat Valenciana als principals mercats emissors internacionals, i cobrir, alhora, uns altres importants aspectes com són el suport a les empreses i professionals del turisme valencià en les seues accions de promoció exterior, potenciar les relacions entre l'oferta i la demanda i millorar el coneixement del mercat.
Per a dur a terme estos objectius, l'oficina Tourist Info Comunitat Valenciana - Brussel·les, instal·lada a la seu de la Delegació de la Comunitat Valenciana a Brussel·les, va ser la primera oficina que va entrar en funcionament en desplegament d'este objectiu, va amplirar els servicis que s'oferien des de la capital belga i va professionalitzar l'atenció de les demandes turístiques, realitzant un seguiment i una investigació de l'evolució i les tendències del mercat del Benelux, i va oferir, també, assistència tècnica al sector en matèria de normativa i instruments financers europeus d'interés per al sector turístic.
La segona oficina internacional, Tourist Info Comunitat Valenciana - Londres, amb seu a l'oficina de l'Institut Valencià de l'Exportació (d'ara en d'avant, IVEX) a la capital britànica, atén tasques semblants a les de l'oficina de Brussel·les centrades ara en els mercats britànic i irlandés, atés que el mercat britànic és el principal mercat emissor estranger de turisme internacional cap a la Comunitat Valenciana.
La tercera oficina internacional, Tourist Info Comunitat Valenciana - Munic, compartix dependències, igual que l'oficina de Londres, amb l'oficina de l'IVEX a la ciutat germànica. Alemanya és el tercer mercat emissor estranger de la Comunitat Valenciana, i la Comunitat Valenciana és la primera autonomia de residència dels ciutadans alemanys a escala nacional.
A este efecte, esta resolució convoca tres beques per a titulats superiors per a la realització de pràctiques professionals en matèria d'investigació de mercats turístics estrangers i de gestió i desplegament de projectes de posicionament turístic de la Comunitat Valenciana a l'exterior, amb destinació a les oficines Tourist Info de l'Agència Valenciana del Turisme a Brussel·les, Londres i Munic, respectivament.
Les ajudes que es financen d'acord amb la present Resolució no estan subjectes a la política de control d'ajudes de l'Estat, per no reunir els requisits previstos en l'article 107.1 del Tractat de Funcionament de la Unió Europea en no afectar la competència en raó de la qualitat del beneficiari i el fi de l'ajuda.
En virtut d'això, i d'acord amb les funcions atribuïdes a l'Agència Valenciana del Turisme, pel Decret 209/2004, de 8 d'octubre, del Consell, pel qual s'aprova el Reglament de l'Agència Valenciana del Turisme, així com en aplicació del que disposa el Decret 132/2009, de 4 de setembre, del Consell, pel qual es regula la concessió de beques, i en la Llei 38/2003, de 17 de novembre, General de Subvencions, resolc:
Primer
Convocar la concessió, en règim de concurrència competitiva, de 3 beques per a completar la formació de titulats superiors en matèria d'investigació de mercats turístics estrangers i de gestió i desplegament de projectes de posicionament turístic de la Comunitat Valenciana a l'exterior, per mitjà de la realització de pràctiques professionals a les dependències de les oficines Tourist Info de l'Agència Valenciana del Turisme a Brussel·les, Londres i Munic, respectivament, durant l'exercici 2010/2011.
Segon
Aprovar les bases que s'adjunten com a annex I de la present Resolució, les quals regiran en la dita convocatòria.
Tercer
L'import global màxim destinat a la concessió de les beques que es convoquen per mitjà de la present Resolució serà de 64.800,00 euros, el qual serà finançat a càrrec del programa pressupostari 31, Xarxa OIT's, subprograma Beques Exteriors SE000954, del Capítol IV, de l'estat de gastos, del pressupost de l'Agència Valenciana del Turisme per a l'any 2010 i 2011, i està condicionada l'eficàcia d'esta convocatòria a l'existència de crèdit adequat i suficient en el pressupost de l'anualitat 2011.
Contra la present resolució que posa fi a la via administrativa es podrà interposar potestativament recurs de reposició davant del mateix òrgan que ha dictat l'acte, en el termini d'un mes comptat des de l'endemà a la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, del Règim Jurídic de les Administracions Públiques i del Procediment comú, o bé recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà a la seua publicació, de conformitat amb el que establixen els articles 10 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa. Ambdós recursos no poden ser simultanejats, sense perjuí que s'utilitze qualsevol altra via que es considere oportuna.
València, 15 de setembre de 2010.- La presidenta de l'Agència Valenciana del Turisme: Belén Juste Picón.
Annex I
Bases de la convocatòria per a la concessió de 3 beques per a completar la formació de titulats superiors per mitjà de la realització de pràctiques professionals a les dependències de les oficines Tourist Info de l'Agència Valenciana del Turisme a Brussel·les, Londres i Munic
Base primera. Objecte
Les beques que es regulen en estes bases tenen com a objecte completar i desplegar la formació acadèmica de jóvens titulats superiors, a través de la realització de pràctiques professionals en les oficines Touris Info dependents de l'Agència Valenciana del Turisme. Els objectius de les beques són la participació en un programa d'investigació i coneixement de la demanda i de les oportunitats per als productes turístics valencians en els diversos mercats europeus, l'atenció de sol·licituds d'informació turística en els mercats emissors respectius, així com el suport i la participació en les actuacions de promoció i difusió de l'oferta turística de la Comunitat Valenciana.
Base segona. Nombre i organisme en el qual s'efectuaran les pràctiques
1. Es convoquen 3 beques.
2. Les persones beneficiares de les beques realitzaren les seues pràctiques en:
- Una beca en l'oficina Tourist Info Comunitat Valenciana - Brussel·les, amb seu a la Delegació de la Comunitat Valenciana a Brussel·les.
- Una beca en l'oficina Tourist Info Comunitat Valenciana - Londres, amb seu a l'oficina de l'IVEX a Londres.
- Una beca en l'oficina Tourist Info Comunitat Valenciana - Munic, amb seu a l'oficina de l'IVEX a Munic.
Base tercera. Requisits que han de reunir els sol·licitants
1. Les persones que sol·liciten participar en la convocatòria hauran de reunir els requisits següents, a la data de finalització del termini de presentació de sol·licituds:
a) No ser major de 35 anys.
b) Estar en possessió d'una de les llicenciatures següents: Economia, Sociologia, Ciències Polítiques i de l'administració, Dret, Administració i Direcció d'Empreses, Investigació i Tècniques de Mercat, expedides o homologades per les autoritats espanyoles corresponents i no han d'haver transcorregut més de cinc anys des de la seua obtenció.
c) Coneixements dels següents idiomes de la Unió Europea, els quals hauran de ser acreditats per mitjà de títols expedits per les Escoles Oficials d'Idiomes, Universitats, Ministeris o qualsevol organisme oficial acreditat:
- En la beca amb destinació a l'oficina Tourist Info Comunitat Valenciana - Brussel·les serà necessari comptar amb coneixements de francés acreditats per mitjà de titulacions nivell mínim B2 del Marc Comú Europeu de Referència per a les Llengües. En cas de ser francés o belga d'origen s'estarà exclòs de l'acreditació de tal requisit, però caldrà tenir coneixements d'anglés o neerlandés acreditats per mitjà de titulacions nivell mínim B2 de Marc Comú Europeu de Referència per a les Llengües.
- En la beca amb destinació a l'oficina Tourist Info Comunitat Valenciana - Londres caldrà comptar amb coneixements d'anglés acreditats per mitjà de titulacions nivell mínim B2 de Marc Comú Europeu de Referència per a les Llengües. En cas de ser anglés d'origen s'estarà exclòs de l'acreditació de tal requisit, però caldrà comptar amb coneixements d'alemany o francés acreditats per mitjà de titulacions nivell mínim B2 del Marc Comú Europeu de Referència per a les Llengües.
- En la beca amb destinació a l'oficina Tourist Info Comunitat Valenciana - Munic caldrà comptar amb coneixements d'alemany acreditats per mitjà de titulacions nivell mínim B2 del Marc Comú Europeu de Referència per a les Llengües. En cas de ser alemany d'origen s'estarà exclòs de l'acreditació de tal requisit, però caldrà comptar amb coneixements d'anglés o francés acreditats per mitjà de titulacions nivell mínim B2 de Marc Comú Europeu de Referència per a les Llengües.
Les persones candidates que opten a qualsevol de les beques convocades i que no siguen espanyols d'origen, hauran de comptar a més amb coneixements d'espanyol acreditats per mitjà de titulacions de nivell mínim B2 del Marc Comú Europeu de Referència per a les Llengües
d) No haver sigut beneficiari de beques de pràctiques professionals en la Generalitat per un període igual o superior a 36 mesos.
De conformitat amb el que establix la disposició transitòria segona del Decret 132/2009, de 4 de setembre, del Consell, pel qual es regula la concessió de beques, el mencionat termini començarà a computar-se a partir de l'entrada en vigor de la dita norma (9/09/2009).
e) No estar incurs en les prohibicions per a obtindre la condició de beneficiari, establides en l'article 13 de la Llei 38/2003, de 17 de novembre, General de Subvencions.
f) Disposar de cobertura sanitària.
2. No podran optar estes beques els qui en el moment de publicar-se la convocatòria ja estiguen disfrutant d'una beca de pràctiques professionals en la Generalitat, llevat que es concórrega a la mateixa beca que s'està disfrutant o que resten menys de dos mesos per a la seua finalització.
Base quarta. Duració de la beca i pròrroga
1. El període de duració de les beques serà de dotze mesos des de la data que s'indique en la resolució de concessió, la qual serà objecte de publicació en el Diari Oficial de la Comunitat Valenciana, però estaran condicionats els mesos corresponents a l'any 2011 a l'existència de consignació en eixe exercici pressupostari.
2. El període de duració podrà prorrogar-se sense necessitat de nova convocatòria per un període màxim de dotze mesos addicionals, sempre que existisca la disponibilitat pressupostària corresponent i l'exercici de l'activitat que s'estiga efectuant així ho requerisca o aconselle.
Base cinquena. Dotació econòmica individual i pagament de la beca
1. Per tractar-se de beques internacionals, la dotació econòmica de cada una de les beques serà de mil vuit-cents (1.800) euros mensuals bruts.
Sobre el dit import haurà de practicar-se la retenció corresponent a compte de l'Impost sobre la Renda de les Persones Físiques i les altres que, si fa el cas, pogueren correspondre.
2. En cas de pròrroga de les beques, en el segon període la quantia procedent serà la que resulte aplicable d'acord amb la resolució a què es referix l'esmentat Decret 132/2009, que este vigent en el dit període.
3. Les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.
4. Durant el període de vigència de la beca i a fi que la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsables de la formació, s'entenguen necessaris o convenients als propòsits de la beca. En este cas, estes despeses els seran rescabalats en els termes que per al personal de la Generalitat i l'adscrit funcionalment al servici de la mateixa establix el Decret 24/1997, d'11 de febrer, del Consell de la Generalitat, sobre indemnitzacions per raó del servici i gratificacions per servicis extraordinaris.
L'aplicació de dita normativa es referirà únicament als conceptes i quanties que hagen de ser rescabalats sense que això implique una modificació en la relació jurídica del becari amb l'administració.
5. L'import de les beques s'abonarà mensualment, previ certificat del tutor, el qual serà el cap del Servici d'Informació turística de l'Àrea de Producte de l'Agència Valenciana del Turisme.
Base sisena. Termini, lloc i forma de presentació de les sol·licituds
1. El termini de presentació de sol·licituds serà de 15 dies hàbils, comptats a partir de l'endemà al de la publicació d'esta convocatòria en el Diari Oficial de la Comunitat Valenciana.
2. La sol·licitud per a poder optar a una beca es realitzarà utilitzant el model normalitzat que s'annexa a les presents bases, el qual estarà a disposició de les persones interessades en el portal institucional de la Generalitat en Internet (www.gva.es) i en la pàgina web www.turisme.gva.es
3. Els/les candidats/es hauran de dirigir la corresponent sol·licitud, degudament omplida a l'Agència Valenciana del Turisme, i sense perjuí del que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del procediment Administratiu Comú, les persones interessades podran presentar la sol·licitud i documentació a què es referix l'apartat següent d'esta base, en qualsevol dels registres següents: seu central de la Conselleria de Turisme (Agència Valenciana del Turisme, Avinguda d'Aragó, núm. 30, planta 9ª, de València), Servici Territorial de Turisme d'Alacant (carrer Churruca, núm. 29), Servici Territorial de Turisme de Castelló (plaça María Agustina, núm. 5) i Servici Territorial de Turisme de València (plaça Alfons el Magnànim, núm. 15) i Oficina d'Administració Turística de Benidorm (carrer Joan Fuster Zaragozá, núm. 3, 1r, edif. Acuarium).
4. A la corresponent sol·licitud acompanyaren la documentació següent:
a) Fotocòpia compulsada del DNI o document d'identitat de qualsevol dels països membres de la Unió Europea.
b) Títol de llicenciat homologat a Espanya, d'alguna de les titulacions següents: Economia, Sociologia, Ciències Polítiques i de l'administració, Dret, Administració i Dirección d'Empreses o Investigació i Tècniques de Mercat.
c) Expedient acadèmic compulsat amb la nota mitjana oficial.
d) Curriculum vitae (segons el model de la sol·licitud).
e) Qualssevol altres documents que acrediten la possessió dels mèrits al·legats, com ara títols, màsters, mèrits docents, investigadors o professionals.
f) Declaració responsable de no tindre activitat laboral regular, ni qualsevol altra que impedisca el compliment de les obligacions com a becari, així com, el no disfrutar de cap altra beca en el període establit en la base tercera, la qual cosa s'acreditarà per mitjà de la declaració responsable inclosa en la sol·licitud.
g) Acreditar la circumstància de disposar de cobertura sanitària.
h) Acreditació de no incórrer en cap de les circumstàncies arreplegades en l'article 13.2 de la Llei 38/2003, General de Subvencions, la qual cosa s'acreditarà per mitjà de la declaració responsable inclosa en la sol·licitud.
i) Documentació que acredite trobar-se en algun dels supòsits establits en l'apartat 2, de la base vuitena, que determinen la preferència de la concessió de la beca en cas d'empat en la valoració.
Tots els documents seran originals o fotocòpies compulsades en el moment de la presentació de les instàncies.
5. La presentació de la sol·licitud per a optar a estes beques implicarà l'acceptació per la persona sol·licitant de les bases d'esta convocatòria.
6. Si la sol·licitud presentada en termini no reunira els requisits indicats en esta convocatòria o no fóra aportada alguna documentació de l'exigida en ella, es requerirà a l'interessat per mitjà de publicació en la pàgina web www.turisme.gva.es, de conformitat amb el que disposa l'article 59.6.b) de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú, perquè siga esmenat en el termini màxim de 10 dies hàbils, amb la indicació que, en cas de no fer-ho, se'l tindrà per desistit de la seua sol·licitud.
Base setena. Comissió avaluadora i procés de selecció
1. Per a l'examen de les sol·licituds de beca i elaboració de les oportunes propostes es constituirà una Comissió avaluadora que estarà formada per:
- El cap de l'Àrea de Producte de l'Agència Valenciana del Turisme o persona que es designe en la seua substitució que actuarà com a president de la Comissió.
- El cap del Servici de Promoció de l'Agència Valenciana del Turisme o persona que es designe en la seua substitució.
- Un tècnic del Servici d'Informació Turística de l'Agència Valenciana del Turisme.
- Un representant del Servici de Contractació, Coordinació i Assistència Tècnica de la Conselleria de Turisme.
- El cap del Servici d'Informació Turística de l'Agència Valenciana del Turisme o persona que es designe en la seua substitució, qui actuarà com a secretari de la Comissió.
2. Els membres de la Comissió podran ser assessorats pel personal tècnic o professional que es considere necessari, que podrà assistir amb veu però sense vot.
3. La Comissió adaptarà el seu funcionament al que establix la convocatòria i en la Llei de Règim Jurídic de les Administracions Públiques i del Procediment Administratiu Comú, pel que fa a la composició i funcionament dels òrgans col·legiats, prenent els seus acords per majoria simple, i alçarà actes de les sessions que celebre i dels acords que adopte.
4. La Comissió avaluadora es reunirà dins dels 15 dies següents a la terminació del termini de presentació de sol·licituds a fi de valorar els mèrits que es deduïsquen de la documentació aportada.
5. Per a valorar les sol·licituds s'aplicaran els criteris del barem que es contenen en la base octava d'esta convocatòria. Obtinguda la puntuació provisional de tots els aspirants, s'exposarà la llista ordenada, segons la puntuació obtinguda, en la seu electrònica o portal institucional de la Generalitat en Internet (www.gva.es) i en la pàgina web www.turisme.gva.es, durant 10 dies, per a la fase d'al·legacions.
Tant esta com les successives publicacions s'efectuaran en el dit mitjà.
6. Finalitzat el procés de selecció, la Comissió Avaluadora, en el termini de 10 dies, elaborarà una proposta de resolució la qual contindrà la relació de beneficiaris i beneficiàries, així com una borsa de reserva constituïda pels aspirants que no resulten adjudicataris de les beques, prioritzada per orde de puntuació per a cobrir les vacants que puguen sorgir durant el període de gaudi. Així mateix s'inclourà una relació dels aspirants les sol·licituds de la qual han sigut desestimades, indicant les causes que han motivat la seua denegació.
Base vuitena. Barem per a avaluar els mèrits personals
1. En la convocatòria regulada per estes bases seran tinguts en compte els següents criteris de valoració amb la ponderació que s'establix:
A) Expedient acadèmic. En este apartat la valoració màxima serà de 18 punts.
S'inclouen els següents aspectes de valoració:
1) La puntuació assignada a l'expedient acadèmic coincidirà amb la nota mitjana ponderada de l'expedient acadèmic, la qual dona lloc a una valoració entre 5 i 10 punts.
Quan la ponderació estiga realitzada amb una puntuació de 0-4 s'aplicarà el que disposa l'apartat 13.4 i 5 del Reial Decret 1267/1994, de 10 de juny, pel qual es modifica el Reial Decret 1497/1987, de 27 de novembre, pel qual s'establixen les directrius generals comunes dels plans d'estudis dels títols universitaris de caràcter oficial.
2) Altres títols acadèmics oficials que no constituïsquen un requisit per a la concessió. En este subapartat la puntuació màxima serà de 3 punts a raó de:
- Doctor: 2 punts
- Altres llicenciatures: 1 punt.
- Diplomatura en Turisme: 0,50 punts
3) L'Especialització acadèmica en matèries relacionades amb la convocatòria: es valorarà entre 0 i 5 punts.
Per especialització acadèmica s'entenen les assignatures relacionades amb la beca i es valoraran amb un màxim de 0,20 punts per assignatura.
B) Coneixements de valencià:
Només es valoraran els certificats expedits o homologats per la Junta Qualificadora de Coneixements de Valencià, d'acord amb la següent escala i puntuant-se exclusivament el nivell més alt acreditat:
- Oral: 0,25 punts
- Elemental: 0,50 punts
- Mitjà: 0,75 punts
- Superior: 1,00 punt
La puntuació que es podrà obtindre en este apartat serà d'1 punts.
C) Coneixement d'idiomes de la Unió Europea
1) El coneixement d'anglés, alemany, francés o neerlandés s'entén com a element essencial, per la qual cosa d'acord amb el Marc Comú Europeu de Referència per a les Llengües, cada nivell superat dels mencionats idiomes es valorarà amb 0,20 punts, fins a un màxim de 2 punts.
Només es valoraran els títols expedits per les Escoles Oficials d'Idiomes, Universitats, Ministeris o qualsevol organisme oficial acreditat.
En els idiomes establits com a requisit només es valoraran els nivells acreditats superiors als exigits per a cada beca.
La puntuació que es podrà obtindre en este apartat serà de 2 punts.
D) Coneixements addicionals:
1) Experiència professional relacionada amb l'objecte de la beca, en particular, en matèria d'informació i promoció turística, així com en l'elaboració de projectes, estudis i anàlisi d'índole estadisticoeconòmica, preferentment en l'àmbit turístic, fins a un màxim de 2 punts, computant-se 0,10 per cada mes complet treballat.
En la beca amb destinació a l'oficina Tourist Info Comunitat Valenciana - Brussel·les, es valoraran especialment l'experiència prèvia en les institucions de la Unió Europea, així com en iniciatives i/o projectes comunitaris.
2) Cursos de formació relacionats amb l'objecte de la beca, en particular, en matèria d'informació i promoció turística, fins a un màxim de 4 punts.
Es valoraran els cursos de formació i perfeccionament de duració igual o superior a 15 hores que hagen sigut cursats o impartits per l'interessat, d'acord amb l'escala següent:
a) De 200 o més hores, 3,00 punts.
b) De 100 o més hores, 2,00 punts.
c) De 75 o més hores, 1,50 punts.
d) De 50 o més hores, 1,00 punt.
e) De 25 o més hores, 0,50 punts.
f) De 15 o més hores, 0,20 punts.
Els centres de formació que impartisquen cursos han de ser organismes oficials o centres reconeguts.
En cap cas no es puntuaran en el present subapartat ni en l'apartat C anterior els cursos de valencià i d'idiomes.
La puntuació que es podrà obtindre en este apartat serà de 6 punts.
E) Entrevista
Les persones candidates que siguen convocades a esta fase realitzaran una entrevista que podrà realitzar-se en qualsevol dels idiomes que van servir de requisit, de conformitat amb el que disposa la base tercera, apartat c), i una prova pràctica per a la comprovació de coneixements generals sobre la Comunitat Valenciana i la seua oferta turística.
La puntuació que es podrà obtindre en este apartat serà de 8,7 punts.
F) Altres mèrits: es valoraran aquells altres mèrits relacionats amb l'objecte de la convocatòria, que no es troben inclosos en la resta d'apartats, com ara, coneixements amplis de programari sobre fulls de càlcul, bases de dades i interrelació d'estes i tractament de text, programes de tractament de dades, així com recursos i fonts d'informació accessibles a través d'Internet.
La puntuació que es podrà obtindre en este apartat serà de 2 punts.
2. En cas d'empat es resoldrà, per este orde, a favor de la persona que en el moment de presentació de sol·licituds haja acreditat el reconeixement de l'òrgan competent de tindre una discapacitat, el ser mata de violència de genere o d'accions terroristes.
Base novena. Termini de resolució i notificació. Òrgan competent per a l'ordenació, instrucció i resolució del procediment
1. El termini màxim per a dictar i notificar la resolució sobre les sol·licituds formulades serà de tres mesos a comptar de la data de publicació d'esta convocatòria en el Diari Oficial de la Comunitat Valenciana, sense perjuí de l'ampliació dels terminis en els termes que preveu l'article 42 de la Llei de Règim Jurídic de les Administracions Públiques i del Procediment Administratiu Comú.
2. En el cas que transcórrega el termini establit sense que s'haja dictat i notificat resolució expressa, les persones interessades podran entendre desestimades les seues sol·licituds per silenci administratiu de conformitat amb el que establix l'article 55 de la Llei 9/2001, de 27 de desembre, de la Generalitat, de Mesures Fiscals, de Gestió Administrativa i Financera, i d'Organització de la Generalitat.
3. La resolució de concessió es dictarà per la presidenta de l'Agència Valenciana del Turisme i es publicarà en el Diari Oficial de la Comunitat Valenciana.
4. La publicació d'esta resolució assortirà els efectes de notificació a les persones interessades, d'acord amb el que disposa els articles 58 i 59.6 de la Llei de Règim Jurídic de les Administracions Públiques i del Procediment Administratiu Comú, i s'inserirà la informació corresponent en la seu electrònica o portal institucional de la Generalitat en Internet www.gva.es, i en la pàgina web www.turisme.gva.es.
Base deu. Drets i obligacions de la persona beneficiària
1. El becari haurà d'estar al corrent en el compliment de les seues obligacions tributàries i enfront de la Seguretat Social, tot això amb anterioritat a dictar-se la proposta de resolució de concessió de la beca de conformitat amb el que establix l'article 14.1.e, de la Llei 38/2003 General de Subvencions, pel qual autoritza expressament a l'administració per a la seua obtenció directa al subscriure el model de sol·licitud.
2. La persona beneficiària de la beca està obligada a incorporar-se al departament que se li indique en el termini establit, a realitzar l'activitat que ha motivat la concessió durant el període de gaudi, i guardar el degut secret i confidencialitat dels assumptes en què intervinga, així com a complir les obligacions establides tant en l'article 14 de la Llei General de Subvencions com en la pròpia convocatòria.
3. La persona beneficiària està obligada a acceptar la concessió de la beca i renunciar a qualsevol altra beca coetània que es gaudi.
4. Per mitjà de l'acceptació de les bases de la convocatòria els becaris cedixen gratuïtament i de forma indefinida els resultats que s'obtinguen com a conseqüència del desenrotllament de les beques, així com la memòria final si és el cas, a l'entitat concedent de la beca, que es reserva el dret de la seua publicació i utilització, llevat que les bases de la convocatòria, raonadament, o la normativa aplicable en determinades matèries disposen una altra cosa.
5. Finalitzat el termini de duració de la beca, i amb l'informe favorable del tutor o tutora, s'expedirà el corresponent certificat d'aptitud i aprofitament a favor del becari o becària.
6. Durant el període de gaudi de la beca, la persona beneficiària haurà d'exercir les pràctiques amb un horari màxim de 30 hores setmanals, les quals es distribuiran de la forma en què s'organitze per part de tutor o tutora de l'òrgan que exercix la tutela.
Base onze. Obligacions de l'entitat concedent
Són obligacions de l'Agència Valenciana del Turisme en relació amb les beques concedides d'acord amb estes bases:
a) Proporcionar el suport necessari i facilitarà la utilització dels mitjans, instruments i equips que resulten precisos per al normal exercici de l'activitat objecte d'esta beca.
b) Designarà un tutor o tutora que coordinarà i orientarà les activitats a realitzar pels becaris, assignarà les funcions a realitzar en el curs de les seues pràctiques, realitzarà el seguiment i suport necessari, i resoldre els dubtes que puguen sorgir, i avaluar el seu aprofitament.
c) Vetlar pel desplegament adequat del programa de formació.
d) Subscriure amb una entitat asseguradora una pòlissa d'assegurança per al cas d'accident individual, del que seran beneficiàries les persones adjudicatàries d'estes beques.
e) Expedir el corresponent certificat d'aptitud i aprofitament a favor del becari o becària, després de la finalització del termini de la beca i després de l'informe favorable del tutor o tutora.
Base dotze. Situacions de la persona beneficiària de la beca i règim d'incompatibilitats
1. Quan el beneficiari o beneficiària de la beca siga un empleat de l'Agència Valenciana del Turisme, quedarà en la situació administrativa que siga procedent, segons el que disposa el II Conveni Col·lectiu del Personal Laboral al servici de l'administració Autonòmica Valenciana.
2. Quan el beneficiari no mantinga cap relació amb l'Agència Valenciana del Turisme, la concessió i aprofitament de la beca no implicarà cap vinculació laboral o administrativa amb el departament o entitat que l'atorgue.
3. Les beques objecte de la present convocatòria són incompatibles amb l'exercici de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desplegament de la beca.
Base tretze. Facultats d'interpretació i incidències
1. La presidenta de l'Agència Valenciana del Turisme resoldrà tant els dubtes com els conflictes que pogueren plantejar els becaris i les becàries en l'exercici de la seua funció, o les unitats administratives que els tutelen. Al mateix temps, resoldrà les incidències que es produïsquen durant el període de gaudi de les beques amb audiència prèvia de l'interessat.
2. La renúncia a la beca suposarà la pèrdua de tots els drets inherents a esta i, per tant, el seu import deixarà de percebre's a partir d'eixe moment.
3. En cas de produir-se alguna renúncia a la beca concedida, la presidenta de l'Agència Valenciana del Turisme procedirà a cobrir les vacants que pogueren produir-se, i per a això es valdrà de la borsa de reserva que resulte del procediment de selecció prèviament efectuat i en l'orde establit en la borsa.
4. En els supòsits en què per raó de part, adopció o acolliment s'interrompa el període de duració establit, la persona interessada continuarà meritant i percebent l'import de la beca atorgada i recuperarà amb posterioritat el període interromput.
Igualment, en casos d'ingrés hospitalari prolongat es recuperarà amb posterioritat el temps de pràctiques interromput.
Base catorze. Pèrdua del dret al cobrament i reintegrament
1. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'algunes de les causes previstes en l'article 37 de la Llei 38/2003, de 17 de novembre, General de Subvencions.
2. Procedirà el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que disposa l'article 37 de la Llei 38/2003, de 17 de novembre, General de Subvencions, així com en els casos següents:
a) Quan es destine la quantitat percebuda a altres fins diferents a fi de l'ajuda.
b) Quan s'incórrega en algun dels casos d'incompatibilitat de la beca establits en la base dotzena.
3. En la tramitació dels procediments es garantirà en tot cas el dret d'audiència a la persona interessada.
Base quinze. Tractament de dades personals
Les dades personals de les persones sol·licitants, arreplegats en el transcurs del procediment, seran inclosos en un fitxer automatitzat de l'òrgan convocant, en els termes i condicions que s'arrepleguen en la Llei Orgànica 15/1999, de 13 de desembre, de Protecció de Dades de Caràcter Personal, així com en el Reial Decret 1720/2007, de 21 de desembre, pel qual s'aprova el Reglament de desplegament de la referida Llei Orgànica.